IN-NAZZJON Il-ġurnal In-Nazzjon jirrapporta dak li ġie ppubblikat fl-aħħar edizzjoni tar-rivista Bloomberg – li fiha avukat ta’ ditta legali internazzjonali bbażata f’Londra ddeskriva l-bejgħ ta’ passaporti minn Malta u pajjiżi oħrajn bħala “ċittadinanza li qed issir xi ħaġa li tista’ tixtriha waqt safra, daqslikieku qed tixtri ġojjel. In-Nazzjon jagħmel ukoll referenza għal żewg stejjer li għandhom id-dettalji tagħhom fil-paġni ta’ ġewwa. L-ewwel waħda dwar il-ġuri tal-Għawdxi Pasqualino Cefai li wasal lejn it-tmiem tiegħu u li l-avukat tiegħu ddeskriva li l-feriti gravi fuq il-vittma kienet ikkaġunata għax Cefai aġixxa fis-saħna tal-mument. It-tieni storja hija dwar x’kitbu d-deputati Marlene u Godfrey Farrugia fuq il-profil tagħhom ta’ Facebook fejn ma qablux mal-kummenti tas-Segretarju Parlamentari Chris Fearne dwar l-użu tal-kannabis. Fuq il-paġna ta’ quddiem ta’ In-nazzjon, ritratt li juri koppja mill-Arġentina jippużaw quddiem l-Istadium tal-Maracana fil-belt ta’ Rio jbusu trofew fittizzju tat-Tazza tad-Dinja. TIMES OF MALTA L-istorja ewlenija hija dwar id-dikjarazzjoni taċ-Ċerman tal-Awtorità Maltija tat-Turiżmu, Gavin Gulia li qal li l-qbiż minn fuq l-irdumijiet ta’ Kemunett, fil-Blue Lagoon, mhux se jkun permissibbli. Is-sajf li għadda, għaxar żgħażagħ, l-iktar barranin, weġġgħu serjament wara li qabżu mill-għoli. Gavin Gulia ġie kkwotat jgħid li se jkun hemm preżenza tal-Pulizija biex ma jħallux lil min jaqbeż. Storja oħra hija dwar il-persuna li skont The Times qed tingħata protezzjoni f’Malta. Il-gazzetta tgħid li dan huwa d-deputat Prim Ministru Libjan, Sadiq Abdulkarim li ħarab mil-Libja. The Times b’ritratt tal-attur Amerikan Bruce Willis jerfa’ lil bintu ta’ sentejn mal-wasla tiegħu f’Malta. The Times tgħid li Willis għandu proprjeta fis-Siġġiewi. Iż-zjara ta’ dan l-attur qed issir jiem biss wara li ġew f’pajjiżna l-koppja Angelina Jolie u Bradd Pitt L-ORIZZONT L-orizzont jirrapporta l-konferenza tal-aħbarijiet li ta l-Ministru tal-Edukazzjoni Evarist Bartolo u li fiha tnediet l-istrateġija għall-prevenzjoni ta’ ‘early school leaving’ immirata biex l-istudenti jibqgħu jistudjaw minflok jieqfu mill-iskola fi stadju bikri mingħajr ma jkollhom il-kwalifiki bażiċi. Il-ġurnal jirrapporta wkoll li wara stennija ta’ kważi 11-sena ġie ffirmat ftehim kollettiv għall-ħaddiema tal-IPSL mill-GWU. Ir-ritratt fuq il-paġna ta’ quddiem ta’ l-orizzont ukoll dwar it-Tazza tad-Dinja b’partitarji Brażiljani jżommu f’idejhom u jgħollu replika ta’ din it-tazza. THE MALTA INDEPENDENT L-istorja ewlenija hija dwar il-pappagall bl-isem ta’ Nico li huwa l-‘istilla’ ta’ ħanut tal-annimali fin-Naxxar. Din il-gazzetta se tkun qed tiffilmja lil Nico qabel kull logħba biex tara liema bandiera se jagħżel u għalhekk min se jirbaħ dik il-partita. Storja oħra dwar il-vjolenza domestika, fejn qed jiġi rrapportat li din kważi rduppjat fl-aħħar erba’ snin. L-aħħar storja hija dwar il-kontroversja li qajjem l-eks Ministru Godfrey Farrugia dwar l-użu tal-kannabis fejn Dr farrugia jgħid li kellu kull dritt li jagħmel proposta u li ma jaqbilx mad-dikjarazzjoni tas-Segretarju Parlamentari Chris Fearne.